SC ตั้งเป้ายอดขายปีนี้โต 20% รายได้แตะ 1.5 หมื่นลบ. เล็งเปิด 10 โครงการปีนี้
SC ตั้งเป้ายอดขายปีนี้โต 20% รายได้แตะ 1.5 หมื่นลบ. เตรียมเปิด 10 โครงการใหม่ปีนี้ มูลค่ารวม 24,000 ลบ.
10 ก.พ. 2559

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า บริษัทตั้งเป้ารายได้ปีนี้แตะระดับ 1.5 หมื่นล้านบาท และเพิ่มเป็น 2 หมื่นล้านบาทในปี 62 ตามแผนยุทธศาสตร์ 5 ปี
ขณะที่ในส่วนของยอดขายปีนี้คาดว่าจะเติบโต 20% จากปีก่อน มาที่ระดับ 1.5 หมื่นล้านบาทเช่นเดียวกัน หลังมีแผนจะเปิดตัวโครงการใหม่ 10 โครงการ มูลค่าโครงการรวม 24,000 ล้านบาท  แบ่งเป็นโครงการแนวราบ 8 โครงการ มูลค่ารวม 13,000 ล้านบาท และคอนโดมิเนียม 2 โครงการ มูลค่ารวม 11,000 ล้านบาท ขณะที่ตั้งงบซื้อที่ดินปีนี้ 5,000 ล้านบาท
ขณะเดียวกันในปีที่ผ่านมา บริษัทสามารถทำรายได้รวมได้เติบโตเกินเป้าหมาย และมียอดขาย 12,516  ล้านบาท เติบโต 47% จากปี 57
“ในปี 2559 เศรษฐกิจประเทศไทยน่าจะยังเติบโตได้ใกล้เคียงกับปีที่ผ่านมา  ด้วย 3 เครื่องยนต์สำคัญที่จะช่วยขับเคลื่อนเศรษฐกิจปีนี้คือ G + I + T  (การลงทุนภาครัฐ + การลงทุนภาคเอกชน + การท่องเที่ยว) ซึ่งมีสัดส่วนถึงเกือบ 40% ของ GDP ประเทศ อันมีส่วนอย่างมากในการกระตุ้นเครื่องยนต์ตัวอื่นๆ โดยปัจจัยบวกเพิ่มเติมของธุรกิจอสังหาฯ คือ ต้นทุน  ที่ยังไม่เพิ่มขึ้น 3 อย่าง คือ น้ำมัน ค่าก่อสร้าง และดอกเบี้ย  ในขณะที่ข้อน่ากังวลสำหรับปีนี้คือ สัดส่วนของหนี้ครัวเรือนต่อ GDP ที่ยังสูงอยู่ ถึงแม้ว่าการเติบโตของหนี้จะชะลอตัวอย่างชัดเจน และสัดส่วนของหนี้ NPL ที่สูงขึ้นเรื่อยๆ เราคาดการณ์ว่า สถานการณ์ของหนี้จะเริ่มดีขึ้นอย่างชัดเจนตั้งแต่ 2560 เป็นต้นไป”นายณัฐพงศ์ กล่าว 
สำหรับฐานลูกค้าของ SC ถือว่ายังแข็งแรงอยู่มาก โดยในปีที่ผ่านมา มีลูกค้าโอนกรรมสิทธิ์ด้วยเงินสดมากกว่า 1 ใน 3 ของมูลค่าทั้งหมด และตัวเลขสัดส่วนการถูกปฏิเสธจากธนาคาร (bank rejection rate) ต่ำกว่า 10% สะท้อนถึงความแข็งแรงของฐานลูกค้า SC ในปีนี้จึงมั่นใจในความแข็งแกร่งของ luxury segment ที่บริษัทเป็นผู้นำด้านส่วนแบ่งการตลาด โดยใน 10 โครงการใหม่ที่บริษัทเปิดในปีนี้มีมูลค่ารวม 24,000 ล้านบาท เป็นโครงการ luxury segment  มากกว่า 80% 
นอกจากนี้บริษัทยังจะเน้นเรื่องนวัตกรรม เพื่อใช้เป็นกลยุทธ์ในการตอบโจทย์การใช้ชีวิตของผู้อยู่อาศัยได้มากที่สุด ซึ่งพฤติกรรมของผู้บริโภคนั้นเปลี่ยนไปทุกปี และเปลี่ยนแปลงเร็วมากภายใน  5 ปีที่ผ่านมา
สำหรับไตรมาสแรก 1/59 บริษัทจะเปิด 3 โครงการใหม่ มูลค่าโครงการรวม 10,000 ล้านบาท ได้แก่ คอนโดมิเนียม 1 โครงการ และเพื่อตอกย้ำความเป็นผู้นำในตลาดบ้านเดี่ยวระดับลักซ์ชัวรี่ เป็นคฤหาสน์หรูซีรีย์ใหม่ 2 โครงการ ที่สร้างสรรค์นวัตกรรม eldercare solution สำหรับห้องนอนชั้นล่าง เป็นพิเศษ เพื่อรองรับและอำนวยความสะดวกสำหรับผู้สูงอายุ  ซึ่งพร้อมเปิดทางการวันที่ 27-28 ก.พ.นี้  ได้แก่ โครงการ BEATNIQ สุขุมวิท 32 คอนโดมิเนียมขนาดอาคารสูง 34 ชั้น มูลค่าโครงการ 4,000 ล้านบาท
โดยโครงการแกรนด์ บางกอก บูเลอวาร์ด ราชพฤกษ์-จรัญฯ  ติดถนนตัดใหม่ พรานนก- พุทธมณฑลสาย 4 มูลค่าโครงการ 3,200 ล้านบาท และโครงการแกรนด์ บางกอก บูเลอวาร์ด สุขุมวิท ต้นถนนบางนา-ตราด ใกล้รถไฟฟ้าสถานี  แบริ่งและไบเทคบางนา มูลค่าโครงการ 2,800 ล้านบาท